**Nico Manelius** (s. 12. maaliskuuta 1991 Vantaa) on suomalainen jääkiekkopuolustaja, joka pelaa Mestis-joukkue Rovaniemen Kiekossa.

Ura
---

### Seuraura

Maneliuksen kasvattajaseura on Vantaan Kiekko. Manelius siirtyi juniorina sittemmin Jokereihin, jossa hän voitti C-nuorten Suomenmestaruuden vuonna 2006, C-nuorten SM-pronssia vuonna 2007 ja B-nuorten Suomenmestaruuden vuonna 2008, jolloin Manelius kuului joukkueen kapteenistoon. Kaudella 2006–2007 hän voitti tehoilla 2+14=16 C-nuorten SM-sarjan runkosarjan puolustajien piste- ja syöttöpörssin.

Kaudella 2008–2009 Manelius debytoi miesten peleissä pelaamalla kaksi Mestis-ottelua alle 20-vuotiaiden maajoukkueessa. Toukokuussa 2009 hän teki kaksivuotisen SM-liigasopimuksen Jokereiden kanssa. Manelius pelasi ensimmäisen SM-liigaottelunsa Jokereiden kauden kuudennessa ottelussa 24. syyskuuta 2009 vieraissa Tapparaa vastaan. Hän sai siinä jääaikaa 11.27 minuuttia. Yhteensä Manelius pelasi SM-liigassa kauden aikana 14 runkosarjaottelua ilman tehopisteitä. Hän pelasi suurimman osan kaudestaan Jokereiden A-nuorissa, joiden tehokkain puolustaja Manelius oli tehoilla 3+13=16.

Kaudesta 2010–2011 Manelius pelasi suurimman osan lainalla Mestis-joukkue Kiekko-Vantaassa, jonka mukana hän oli runkosarjan alusta asti. Hän pelasi joukkueessa 25 runkosarjaottelua tehopistein 1+5=6. Jokereiden puolella Manelius pelasi 13 runkosarjaottelua ilman tehopisteitä. Hän edusti myös seuran A-nuoria kevään 2011 pudotuspeleissä.

Helmikuussa 2011 Manelius pelasi yhden ottelun edustuskelvottomana Kiekko-Vantaassa. Ottelun vastustajajoukkue KooKoo teki hänestä protestin, jonka Suomen jääkiekkoliitto hyväksyi. Suomen jääkiekkoliiton kilpailusääntöjen § 5.3.4. mukaan sarjatauon aikana voi pelaaja siirtyä vain ylemmän sarjan joukkueeseen. Manelius oli nimettynä niin sanottujen nuorten pelaajien listaan, jossa mainituilla pelaajilla on oikeus pelata Mestiksessä runkosarjan loppuun saakka. Kiekko-Vantaalta oli kuitenkin jäänyt huomioimatta se, että Manelius oli pelannut Jokereissa 5. helmikuuta 2011, eikä näin ollen ollut edustuskelpoinen 11. helmikuuta 2011 pelatussa ottelussa KooKoota vastaan. Kiekko-Vantaa Hockey Oy:lle määrättiin hänen peluuttamisestaan 1000 euron sakko.

Toukokuussa 2011 Manelius teki kaksivuotisen jatkosopimuksen Jokereiden kanssa. Kaudella 2011–2012 hän otti kehitysaskeleita SM-liigassa, jossa Manelius pelasi henkilökohtaisesti pisimmän kautensa ja teki ensimmäiset tehopisteensä iskettyään 25 runkosarja- ja kolmessa playoff-ottelussa tehot 1+4=5. Hänen liigauransa avausmaali syntyi 10. tammikuuta 2012 vieraissa Tapparaa vastaan. Manelius voitti kauden päätteeksi SM-pronssia. Hän pelasi noin puolet kaudestaan lainalla Kiekko-Vantaassa. Kaudella 2012–2013 Manelius jäi kuitenkin Jokereiden nuorempien puolustajien varjoon ja pelasi suurimman osan kaudestaan lainalla Kiekko-Vantaassa. SM-liigassa hänelle pelejä kertyi satunnaisen loukkaantuneiden paikkaajan roolissa vain 12.

Kaudeksi 2013–2014 Manelius siirtyi vuoden mittaisella sopimuksella Mestis-joukkue TuToon. Hän nousi joukkueen varakapteeniksi ja oli 11 osumallaan TuTon eniten maaleja tehnyt puolustaja. Manelius jakoi Mestiksen puolustajien maalipörssin toisen sijan Kiekko-Vantaan Otso Rantakarin ja Jokipoikien Jarkko Immosen kanssa. Hänen kautensa päättyi kuitenkin jo joulukuussa 2013 tulleeseen loukkaantumiseen. Manelius voitti kauden päätteeksi Mestis-pronssia. Kaudeksi 2014–2015 hän palasi SM-liigaan ja siirtyi kaksivuotisella sopimuksella Pelicansiin. Huhtikuussa 2016 hän teki joukkueen kanssa vuoden mittaisen jatkosopimuksen.

Manelius nimettiin kaudeksi 2017–2018 Pelicansin varakapteeniksi. Hänen kautensa päättyi kuitenkin loukkaantumisen vuoksi runkosarjaan. Tammikuussa 2018 Manelius teki joukkueen kanssa vuoden mittaisen jatkosopimuksen. Kauden 2018–2019 hän aloitti lainalla Mestis-joukkue Heinolan Peliitoissa, jossa Manelius pelasi kaksi Suomen Cupin ottelua sekä runkosarjan avausottelun, jossa koko hänen kautensa päättyi vastustajan kaaduttua Maneliuksen jalan päälle.

Lokakuussa 2019 Manelius siirtyi seitsemän ottelun mittaisella sopimuksella Mestis-joukkue Rovaniemen Kiekkoon. Hän pelasi siellä kauden loppuun.

### Maajoukkueura

Manelius pelasi alle 20-vuotiaiden MM-kilpailuissa vuonna 2011, jolloin hän toimi Suomen varakapteenina. Manelius pelasi myös alle 18-vuotiaiden MM-kilpailuissa vuonna 2008, jolloin valmennus valitsi hänet Suomen yhdeksi kolmesta parhaasta pelaajasta. Vuoden 2009 turnaus jäi Maneliukselta kuitenkin väliin polvivamman takia.

Manelius pelasi myös alle 18-vuotiaiden Ivan Hlinkan muistoturnauksessa vuosina 2007 ja 2008 voittaen ensimmäisestä turnauksesta hopeaa. Hän on toiminut myös Suomen alle 16- ja 19-vuotiaiden maajoukkueen kapteenina. Yhteensä Manelius on pelannut 28 nuorten ja 44 poikien maaottelua.

Pelityyli
---------

Elite Prospects -sivuston Ulf Anderssonin mukaan Manelius on monipuolinen puolustaja, joka liikkuu hyvin ja taklaa kovaa. Hän myös avaa peliä hyvin, mutta Maneliuksella on kuitenkin parannettavaa hyökkäyspään pelaamisessa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2007–2008 | Jokerit | A-SM | 37 | 2 | 5 | 7 | 2 | 4 | 0 | 0 | 0 | 2 | U18 | 6 | 0 | 2 | 2 | 0 |
| 2008–2009 | Suomi U20 | Mestis | 2 | 0 | 0 | 0 | 0 | – | – | – | – | – |
|  | Jokerit | A-SM | 17 | 3 | 3 | 6 | 10 | – | – | – | – | – |
| 2009–2010 | Suomi U20 | Mestis | 6 | 0 | 2 | 2 | 0 | – | – | – | – | – |
|  | Jokerit | A-SM | 31 | 3 | 13 | 16 | 36 | 4 | 1 | 4 | 5 | 2 |
|  | Jokerit | SM-liiga | 14 | 0 | 0 | 0 | 2 | – | – | – | – | – |
| 2010–2011 | Suomi U20 | Mestis | 6 | 0 | 1 | 1 | 4 | – | – | – | – | – | JMM | 6 | 0 | 0 | 0 | 0 |
|  | Kiekko-Vantaa | Mestis | 25 | 1 | 5 | 6 | 2 | – | – | – | – | –– |
|  | Jokerit | A-SM | 3 | 0 | 0 | 0 | 0 | 2 | 1 | 0 | 1 | 0 |
|  | Jokerit | SM-liiga | 13 | 0 | 0 | 0 | 8 | – | – | – | – | – |
| 2011–2012 | Kiekko-Vantaa | Mestis | 23 | 2 | 8 | 10 | 14 | – | – | – | – | – |
|  | Jokerit | A-SM | 3 | 0 | 1 | 1 | 2 | 9 | 0 | 1 | 1 | 2 |
|  | Jokerit | SM-liiga | 25 | 1 | 4 | 5 | 8 | 3 | 0 | 0 | 0 | 2 |
| 2012–2013 | Kiekko-Vantaa | Mestis | 30 | 1 | 6 | 7 | 4 | – | – | – | – | – |
|  | Jokerit | A-SM | 6 | 0 | 3 | 3 | 0 | – | – | – | – | – |
|  | Jokerit | SM-liiga | 12 | 0 | 1 | 1 | 4 | – | – | – | – | – |
| 2013–2014 | TuTo | Mestis | 34 | 11 | 6 | 17 | 10 | – | – | – | – | – |
| 2014–2015 | Pelicans | SM-liiga | 54 | 2 | 9 | 11 | 10 | – | – | – | – | – |
| 2015–2016 | Pelicans | SM-liiga | 43 | 0 | 8 | 8 | 4 | 8 | 1 | 0 | 1 | 2 |
| 2016–2017 | Pelicans | SM-liiga | 47 | 2 | 2 | 4 | 6 | 5 | 0 | 1 | 1 | 0 |
| 2017–2018 | Pelicans | SM-liiga | 45 | 1 | 5 | 6 | 16 | – | – | – | – | – |
| 2018–2019 | Peliitat | Mestis | 1 | 0 | 0 | 0 | 0 | – | – | – | – | – |
| 2019–2020 | RoKi | Mestis | 46 | 2 | 16 | 18 | 12 | – | – | – | – | – |
| 8 kautta | yhteensä | SM-liiga | 253 | 6 | 29 | 35 | 58 | 16 | 1 | 1 | 2 | 4 |
| 8 kautta | yhteensä | Mestis | 173 | 17 | 44 | 61 | 46 | – | – | – | – | – |

Lähteet
-------

* Nico Manelius The Internet Hockey Databasessa (englanniksi)
* Nico Manelius Eurohockey-sivustolla (englanniksi)
* Nico Manelius *Elite Prospects*. Everysport Media Group AB.  (englanniksi)

### Viitteet

1. ↑  Sammalisto, Aleksi: Onko Pelicans-puolustaja Nico Maneliuksella lainkaan heikkouksia? *ESS.fi*.  24.6.2014. Mediatalo ESA Oy. Viitattu 21.9.2014.
2. 1 2 3 4 5 6 7 8  Nico Manelius *Elite Prospects*. Everysport Media Group AB.  (englanniksi)
3. ↑  Jokerit julkisti joukkueensa – Pirnes ja Hentunen hyökkäykseen *Jatkoaika.com*.  5.5.2009. Jatkoaika r.y. Viitattu 11.4.2011.
4. ↑  Sarjakärki ja -jumbo kohtaavat illan SM-liigakierroksella *yle.fi*.  24.9.2009. Yleisradio Oy. Viitattu 9.7.2020.
5. ↑  Tilastot – Liiga *liiga.fi*.  24.9.2009. Jääkiekon SM-liiga Oy. Viitattu 11.4.2011.
6. ↑  Elite Prospects - Jokerit U20 *eliteprospects.com*. Everysport Media Group. Viitattu 15.4.2019. (englanniksi)
7. ↑  Lainakuusikko lohipaitaan *Jatkoaika.com*.  13.9.2010. Jatkoaika r.y. Viitattu 11.4.2011.
8. ↑  KooKoon protesti läpi – Vantaalle sakot *Jatkoaika.com*.  14.2.2011. Jatkoaika r.y. Viitattu 11.4.2011.
9. ↑  Jokerit vahvisti rivejään Hahlilla ja Filppulalla *Jatkoaika.com*.  19.5.2011. Jatkoaika r.y. Viitattu 19.5.2011.
10. ↑  Ikäheimo, Olli: Jokerit päätti tappiosarjan - Hahl sairaslistalle *yle.fi*.  25.1.2012. TAMPERE:  Yleisradio Oy. Viitattu 9.7.2020.
11. ↑  Huisman, Eetu: Jokerien pelaaja-arvostelut 2011–12 *Jatkoaika.com*.  2.5.2012. Jatkoaika r.y. Viitattu 5.5.2013.
12. ↑  TUTOn maalille ja puolustukseen tärkeitä kiinnityksiä *Jatkoaika.com*.  23.5.2013. Jatkoaika r.y. Viitattu 7.8.2013.
13. ↑  Elite Prospects - Mestis Stats 2013-2014 *eliteprospects.com*. Everysport Media Group. Viitattu 15.4.2019. (englanniksi)
14. ↑  Kanerva, Mika; Sundell, Milla: TUTO Hockeyn pelaaja-arvioinnit 2013–2014: Taikurin esiinmarssi *Jatkoaika.com*.  22.4.2014. Jatkoaika r.y. Viitattu 21.9.2014.
15. ↑  Pelicans hankki lisävahvistuksia Mestiksestä *Jatkoaika.com*.  10.4.2014. Jatkoaika r.y. Viitattu 21.9.2014.
16. ↑  Pelicansille jatkosopimuksia ja nuori maalivahti Helsingistä *Jatkoaika.com*.  7.4.2016. Jatkoaika r.y. Viitattu 7.4.2016.
17. ↑  Lassenista Pelicansin kapteeni *Jatkoaika.com*.  21.8.2017. Jatkoaika r.y. Viitattu 21.8.2017.
18. ↑  Pelicansille uusia jatkosopimuksia *pelicans.fi*.  17.1.2018. Lahden Pelicans Oy. Viitattu 18.1.2018.
19. ↑  Raninen, Aatu: 365 päivää ilman liigapelejä – Nico Manelius tekee töitä saadaksen polven kuntoon ensi syksyksi *uusilahti.fi*.  1.3.2019. Mediatalo ESA Oy. Viitattu 15.4.2019.
20. ↑  Puolustaja Nico Manelius siirtyy RoKiin lyhyellä sopimuksella *rokihockey.fi*.  4.10.2019. RoKi Hockey Oy. Viitattu 4.10.2019. [vanhentunut linkki]
21. ↑  Huisman, Eetu: Paras suomalaisdrafti vuosikausiin *Jatkoaika.com*.  25.6.2009. Jatkoaika r.y. Viitattu 11.4.2011.
22. ↑  2007 U18 Memorial of Ivan Hlinka *HockeySlovakia.sk*. Slovenský zväz ľadového hokeja. Viitattu 24.4.2019. (slovakiksi)
23. ↑  2008 U18 Memorial of Ivan Hlinka *HockeySlovakia.sk*. Slovenský zväz ľadového hokeja. Viitattu 24.4.2019. (slovakiksi)